एक ऐसा जगत, जिसमें सुख-दुःख, हास-परिहास, उचित-अनुचित, न्याय-अन्याय के निदर्शन के साथ मनुष्यों द्वारा अपने ‘समाजों’ का शिक्षण और मनोरंजन किया जाता रहा है।
कहानी कहना और सुनना मनुष्य की आदिम वृत्ति है। इसलिए कहा जा सकता है कि  कथा-जगत मनुष्य का रचा हुआ जगत है। एक ऐसा जगत, जिसमें सुख-दुःख, हास-परिहास, उचित-अनुचित, न्याय-अन्याय के निदर्शन के साथ मनुष्यों द्वारा अपने ‘समाजों’ का शिक्षण और मनोरंजन किया जाता रहा है। इस मनोरंजन और शिक्षण की प्रक्रिया में ही वह ‘आलोच्य’ भाव-बोध भी अन्तर्निहित है, जिसे प्रत्येक समाज ने अपने प्रगति और विकास के लिए आवश्यक विचार की तरह आगे बढ़ाया है। इसलिए, इस रचनात्मक शिक्षण और मनोरंजन के अन्तर्गत ही वह न्याय-बुद्धि भी है, जो सजग ढंग से साहित्य को, संस्कृति को, कलाओं को देखती-परखती है। इस देखने-परखने में ही जो दृष्टिकोण विकसित होते हैं, वे समीक्षा, आलोचना और मूल्यांकन के आधार-तर्क बनते हैं। कहानी सम्बन्धी आलोचना और मूल्यांकन के आधार-तर्क भी ऐसे ही विकसित हुए हैं और बने हैं। यहाँ कहानी सम्बन्धी आलोचना और मूल्यांकन के अब तक विकसित आधार-तर्कों और मूल्यांकन पद्धतियों के साथ-साथ नवागत विश्‍लेषण-पद्धतियों, मूल्यांकन-दृष्टियों और प्रविधियों पर विचार किया जाएगा।